b'\n_START_ARTICLE_\nDa Hinggan Ling\n_START_SECTION_\nGeografi\n_START_PARAGRAPH_\nI vest, mot Indre Mongolia, grenser prefekturet mot Hulunbuir-pr\xc3\xa6rien, samt De mindre Hinggan-fjellene. I s\xc3\xb8r er det i stor grad frodige sletter, mens nord og \xc3\xb8st er dekket av fjell. Den h\xc3\xb8yeste toppen er Dabai-fjellet (\xe5\xa4\xa7\xe7\x99\xbd\xe5\xb1\xb1, Store hvitfjell) p\xc3\xa5 1 538 moh., som ligger i Yilehuli-fjellene, en fjellkjede som strekker seg over 300km og dekker n\xc3\xa6r 1,5 millioner km\xc2\xb2. Denne fjellkjeden er ogs\xc3\xa5 kilden til to av de st\xc3\xb8rste elvene i Heilongjiang-vassdraget. Gjennomsnittlig h\xc3\xb8yde i prefekturet er 573m, med det laveste punkt p\xc3\xa5 180 moh. ved landsbyen Yanjiang (\xe6\xb2\xbf\xe6\xb1\x9f\xe6\x9d\x91) i fylket Huma (\xe5\x91\xbc\xe7\x8e\x9b\xe5\x8e\xbf)._NEWLINE_Prefekturet er preget av et kaldt og temperert innenlands monsunklima: Varme somre, kalde vintre og store temperaturforskjeller mellom natt og dag. Gjennomsnittstemperatur er p\xc3\xa5 -2,8\xc2\xb0C, med laveste temperatur p\xc3\xa5 -52,3\xc2\xb0C. Prefekturet opplever bare 90-110 frostfrie dager i \xc3\xa5ret. Gjennomsnittsnedb\xc3\xb8r p\xc3\xa5 746mm_NEWLINE_Prefekturet er dekket av 79,83% skog, tilsvarende 6 651 000 hektar, og utgj\xc3\xb8r dermed Kinas desidert mest omfattende naturskogomr\xc3\xa5der. Samtidig utgj\xc3\xb8r omr\xc3\xa5det Kinas eneste gjenv\xc3\xa6rende friske genbasseng for taiga-skog, og p\xc3\xa5 80- og 90-tallet ble det derfor opprettet naturvern-myndigheter for \xc3\xa5 verne om skogen. Omr\xc3\xa5det gir samtidig habitat til en lang rekke fauna som trives i taiga. Det finnes bl.a. 400 sjeldne arter av dyr og fugler her, hvorav 55 er vernet av kinesiske myndigheter.\n_START_SECTION_\nHistorie\n_START_PARAGRAPH_\nDa Hinggan Ling ble opprettet som spesiell administrativ region (SAR) i 1964. Bare seks \xc3\xa5r etter ble det imidlertid omgjort til prefektur og administrativt sentrum ble lagt til distriktet Jiagedaqi. Samtidig ble fylket Huma innlemmet i prefekturet, som f\xc3\xb8r det hadde ligget under prefekturet Heihe.'